তথ্যবিবরণী নম্বর : ৩৫৭৭

**বিদেশ ফেরত কর্মীদের আর্থসামাজিকভাবে পুনর্বাসন করা হচ্ছে**

 --প্রবাসী কল্যাণ ও বৈদেশিক কর্মসংস্থান মন্ত্রী

ঢাকা, ৬ আশ্বিন (২১ সেপ্টেম্বর):

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, বিদেশ ফেরত কর্মীদের দেশের অভ্যন্তরে আর্থসামাজিকভাবে পুনর্বাসনের উদ্যোগ নিয়েছে সরকার। এ লক্ষ্যে 700 কোটি টাকার ঋণ তহবিল গঠন করা হয়েছে। অধিক সংখ্যক প্রবাসী কর্মীকে ঋণ সুবিধা দিতে ঋণের শর্তাবলি সহজ ও শিথিল করা হয়েছে।

মন্ত্রী আজ রংপুর জেলা প্রশাসকের কার্যালয়ে কোভিড 19-এ ক্ষতিগ্রস্ত কর্মীদের মাঝে প্রবাসী কল্যাণ ব্যাংকের ঋণ বিতরণ কার্যক্রম অনলাইনে উদ্বোধনকালে প্রধান অতিথির বক্তৃতায় এসব কথা বলেন। অনুষ্ঠানে সভাপতিত্ব করেন মন্ত্রণালয়ের সচিব ড. আহমেদ মুনিরুছ সালেহীন।

মন্ত্রী বলেন, বিদেশ ফেরত কর্মীদের মধ্যে যারা আবার বিদেশে যেতে চায় তাদের জন্য যথাযথ প্রশিক্ষণ ও সনদায়নের উদ্যোগ গ্রহণ করা হয়েছে। তিনি জানান, বিদেশ ফেরত কর্মীদের সনদায়নের ব্যয় নির্বাহ করবে সরকার। বিদেশে মৃত কর্মীর অসহায় পরিবারকেও পুনর্বাসন ঋণের আওতায় আনা হয়েছে উল্লেখ করে তিনি বলেন, প্রয়োজনীয় প্রশিক্ষণ নিয়ে এই ঋণের সদ্ব্যবহার করলে সুফল মিলবে।

সচিব ড. আহমেদ মুনিরুছ সালেহীন বলেন, করোনা ভাইরাসের কারণে বৈশ্বিক শ্রমবাজার চ্যালেঞ্জের মুখোমুখি। এর প্রভাবে বাংলাদেশের কর্মীরাও ক্ষতিগ্রস্ত হয়েছে। তাদের পুনর্বাসনের জন্য এ ঋণ সহায়তার উদ্যোগ নেওয়া হয়েছে। যাদের জন্য উদ্যোগ তারা যেন সব ধরণের সুবিধা পায় সেদিকে লক্ষ্য রাখতে হবে।

মন্ত্রণালয়ের অতিরিক্ত সচিব মোঃ শহীদুল আলমের সঞ্চালনায় এতে আরো বক্তব্য রাখেন প্রবাসী কল্যাণ ব্যাংকের চেয়ারম্যান বেগম শামছুন নাহার, ওয়েজ আর্নার্স কল্যাণ বোর্ডের মহাপরিচালক
মোঃ হামিদুর রহমান, রংপুরের জেলা প্রশাসক মোঃ আসিব আহসান ও রংপুর মহানগর আওয়ামী লীগের সভাপতি সফিউর রহমান সফি।

#

রাশেদুজ্জামান/রাহাত/সঞ্জীব/আব্বাস/২০২০/২০৩৪ ঘণ্টা

তথ্যবিবরণী নম্বর : ৩৫৭৬

**শীঘ্রই প্রাথমিক শিক্ষকরা উচ্চধাপে বেতন নির্ধারণ করতে পারবেন**

ঢাকা, ৬ আশ্বিন (২১ সেপ্টেম্বর):

সরকারি প্রাথমিক বিদ্যালয়ের সহকারী শিক্ষকদের বেতন গ্রেড-১৪ (প্রশিক্ষণপ্রাপ্ত) এবং বেতন গ্রেড-১৫ (প্রশিক্ষণবিহীন) থেকে বেতন গ্রেড-১৩ তে উন্নীত করে উচ্চধাপে নির্ধারণ করা হয়েছে। বর্তমানে সরকারি কর্মচারীদের বেতন-ভাতা নির্ধারিত সফটওয়্যার ‘আইবাস++’ এর মাধ্যমে সম্পন্ন করা হয়ে থাকে। প্রাথমিক শিক্ষকদের উচ্চধাপে বেতন নির্ধারণের লক্ষ্যে ‘আইবাস++’ সফটওয়্যার আপগ্রেডের কাজ চলমান রয়েছে, যা শীঘ্রই সম্পন্ন হবে।

প্রাথমিক ও গণশিক্ষা মন্ত্রণালয়ের এক বিজ্ঞপ্তিতে জানানো হয়, মাঠ পর্যায়ে ‘আইবাস++’ এ বেতন নির্ধারণে সাময়িক অসুবিধার বিষয়টি তাদের দৃষ্টিগোচর হয়েছে। আশা করা হচ্ছে অতিদ্রুত ‘আইবাস++’ আপগ্রেডেশন সম্পন্ন হবে এবং প্রাথমিক বিদ্যালয়ের সহকারী শিক্ষকগণ উচ্চধাপে বেতন নির্ধারণ করতে পারবেন।

#

রবীন্দ্রনাথ/নাইচ/সঞ্জীব/আব্বাস/২০২০/১৯২৫ ঘণ্টা

তথ্যবিবরণী নম্বর : ৩৫৭৫

**Sheikh Mujib: A Nation's Father বইয়ের মোড়ক উন্মোচন করেছেন প্রধানমন্ত্রী শেখ হাসিনা**

ঢাকা, ৬ আশ্বিন (২১ সেপ্টেম্বর):

আজ গণভবনে জাতির পিতা বঙ্গবন্ধু শেখ মুজিবুর রহমান-এঁর জন্মশতবার্ষিকী উপলক্ষে প্রবাসী কল্যাণ ও বৈদেশিক কর্মসংস্থান মন্ত্রণালয় প্রকাশিত Sheikh Mujib: A Nation's Father শীর্ষক বইয়ের মোড়ক উন্মোচন করেছেন প্রধানমন্ত্রী শেখ হাসিনা।

প্রবাসী কল্যাণ ও বৈদেশিক কর্মসংস্থান মন্ত্রণালয়ের মন্ত্রী ইমরান আহমদ বইটি প্রধানমন্ত্রীর হাতে তুলে দেন। এরপর প্রধানমন্ত্রী শেখ হাসিনা বইটির মোড়ক উন্মোচন করেন।

অনুষ্ঠানে অন্যদের মধ্যে উপস্থিত ছিলেন বইটির সম্পাদক ও ঢাকা বিশ্ববিদ্যালয়ের সাবেক প্রো-ভিসি অধ্যাপক ড. নাসরীন আহমাদ, প্রধানমন্ত্রীর মুখ্য সচিব ড. আহমদ কায়কাউস, প্রধানমন্ত্রীর কার্যালয়ের সচিব মোঃ তোফাজ্জল হোসেন মিয়া, প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন প্রমুখ।

#

রাশেদুজ্জামান/নাইচ/সঞ্জীব/আব্বাস/২০২০/১৯১৮ ঘণ্টা

তথ্যবিবরণী নম্বর : ৩৫৭৪

**করোনা সংক্রমণ কমলে ১৬ অক্টোবর খুলতে পারে সিনেমা হল**

 **-- তথ্যমন্ত্রী**

ঢাকা, ৬ আশ্বিন (২১ সেপ্টেম্বর):

 করোনা সংক্রমণের কমতির ধারা অব্যাহত থাকলে ১৬ অক্টোবর থেকে দেশের সিনেমা হলগুলোকে ধারণ ক্ষমতার অর্ধেক দর্শক নিয়ে খোলার অনুমতি দেয়া হতে পারে বলে জানিয়েছেন তথ্যমন্ত্রী ড. হাছান মাহ্‌মুদ। তবে এ বিষয়ে অবশ্যই প্রধানমন্ত্রীর সম্মতি গ্রহণ করা হবে বলে জানান।

 আজ সচিবালয়ে তথ্য মন্ত্রণালয় সভাকক্ষে বাংলাদেশ চলচ্চিত্র প্রদর্শক সমিতির নেতৃবৃন্দের সাথে বৈঠক শেষে মন্ত্রী সাংবাদিকদের একথা জানান। তথ্যসচিব কামরুন নাহার, প্রদর্শক সমিতির প্রধান উপদেষ্টা সুদীপ্ত কুমার দাস, সিনিয়র সহ-সভাপতি মিঞা আলাউদ্দিন এবং যুগ্ম সাধারণ সম্পাদক শরফুদ্দীন এলাহী সম্রাট প্রমুখ এ সময় উপস্থিত ছিলেন।

 মন্ত্রী বলেন,‘দীর্ঘদিন ধরে সিনেমা হল খোলার ব্যাপারে আলোচনা হচ্ছিল। আমরা এ মাসের শুরুর দিকে প্রথমে একবার বসেছিলাম। সেই বৈঠকে সিদ্ধান্ত ছিল ১৫ সেপ্টেম্বরের পরে বৈঠক করে আমরা সিদ্ধান্ত নেবো। সেই মর্মে আজকে বিস্তারিত আলোচনা হয়েছে এবং আমরা ঐক্যমতে উপনীত হয়েছি, যদি করোনা পরিস্থিতি এখন যে পর্যায়ে আছে এবং এই ধারাটা যদি কমতির দিকেই অব্যাহত থাকে, তাহলে আমরা ১৬ অক্টোবর থেকে সিনেমা হল খুলে দিতে পারি।  তবে এ ব্যাপারে আমরা অবশ্যই মাননীয় প্রধানমন্ত্রীর সম্মতি গ্রহণ করবো।’

 সিনেমা হল খোলার ক্ষেত্রে স্বাস্থ্যবিধি মানতে হবে এবং ধারণক্ষমতার অর্ধেক দর্শক নিয়ে হলগুলো চালু হবে। কিভাবে আসন বিন্যাস হবে সে নিয়েও আমরা আলোচনা করেছি, জানান ড. হাছান। সিনেমা হল খুলে দেবার বিষয়ে আলোচনার প্রেক্ষাপট বর্ণনা করে তথ্যমন্ত্রী বলেন, ‘আপনরা জানেন যে বাংলাদেশে বিনোদন কেন্দ্রগুলো খুলে দেয়া হয়েছে। যাত্রী পরিবহণের ক্ষেত্রে আগে যে বিধিনিষেধ ছিল, সেটি তুলে দেয়া হয়েছে, স্বাভাবিক সময়ের মতো যাত্রী পরিবহণ করা হচ্ছে। সিনেমার সাথে বহু শিল্পী কলাকুশলী-সহ বহু মানুষের কর্মসংস্থান যুক্ত। যেহেতু অন্যান্য বিনোদন কেন্দ্রগুলো খুলে দেয়া হয়েছে, পরিস্থিতি আস্তে আস্তে স্বাভাবিক হচ্ছে, সেকারণে আমরা এই সিদ্ধান্তে উপনীত হয়েছি।’

 তবে করোনা পরিস্থিতির অবনতি ঘটলে সিদ্ধান্ত ভিন্ন হবে, বলেন তিনি।

**সিনেমা হল নির্মাণ, পুন:চালু ও সংস্কারে সহজ শর্তে ঋণ তহবিল**

 তথ্যমন্ত্রী এ সময় সিনেমা হল নির্মাণ, পুনরায় চালু করা ও সংস্কারে সহজ শর্তে ঋণ তহবিল গঠনে প্রধানমন্ত্রী নীতিগত অনুমোদন দিয়েছেন বলে জানান।

 ড. হাছান বলেন, ‘আপনারা জানেন যে বাংলাদেশে একসময় ১২শ’ সিনেমা হল ছিল, সেটি কমতে কমতে এখন ২শ’ আড়াইশ’র মধ্যে সীমাবদ্ধ হয়েছে। সিনেমা হলগুলো হচ্ছে এই শিল্পের প্রাণ। সিনেমা হল না থাকলে সিনেমা বানিয়ে সেটি প্রদর্শন করার তো জায়গা থাকে না। প্রধানমন্ত্রীর কাছে আমরা বন্ধ হয়ে যাওয়া সিনেমা হলগুলো পুণরায় চালু করা, যে সিনেমা হলগুলো চালু আছে সেগুলোর আধুনিকায়ন এবং একইসাথে নতুন সিনেমা হল কেউ যদি নির্মাণ করতে চায়, সেই ক্ষেত্রে দীর্ঘ মেয়াদী স্বল্প সুদে ঋণের জন্য একটি বিশেষ তহবিল গঠন করার অনুমোদন চেয়েছিলাম। তিনি এটি নীতিগতভাবে অনুমোদন করেছেন, যা চলচ্চিত্র শিল্প বিকাশের ক্ষেত্রে একটি বৈপ্লবিক ও ইতিবাচক পরিবর্তন আনতে পারে।’

**রাজনীতিতে সমালোচনা থাকবে, তবে ব্যক্তিগত বিষোদগার শিষ্টাচার বহির্ভূত**

 তথ্যমন্ত্রী ড. হাছান মাহ্‌মুদ বলেছেন, ‘রাজনীতিতে সমালোচনা থাকবে। আমাদের সমালোচনা অবশ্যই আমাদের প্রতিপক্ষ করতে পারে, তাদের সমালোচনা আমাদের পক্ষ থেকে হতে পারে। কিন্তু কারো ওপর ব্যক্তিগতভাবে বিষোদগার করা রাজনৈতিক শিষ্টাচার বহির্ভূত।’

 মন্ত্রণালয়ের সভাকক্ষে ব্রিফিংকালে সাংবাদিকরা ‘বিএনপি’র ভাইস চেয়ারম্যান নজরুল ইসলাম খান জিয়ার মাজারে তথ্যমন্ত্রীর ওপর বিষোদগার করেছেন’ এবিষয়ে দৃষ্টি আকর্ষণ করলে তিনি একথা বলেন। হাছান মাহমুদ বলেন, ‘সরকারের তথ্য মন্ত্রণালয়ের দায়িত্ব আমাকে দেয়া হয়েছে। একইসাথে আমি দলের পক্ষেও কথা বলি। বিএনপির পক্ষ থেকে প্রতিনিয়ত মিথ্যাচার করা হয়। সেই মিথ্যাচারের জবাব দেয়া আমাদের দায়িত্ব।’

#

আকরাম/নাইচ/রফিকুল/রেজাউল/২০২০/১৯১০ ঘণ্টা

তথ্যবিবরণী নম্বর : ৩৫৭৩

**পিআইবি’র পরিচালক ইলিয়াস ভূঁইয়ার মৃত্যুতে তথ্যমন্ত্রী, প্রতিমন্ত্রী ও তথ্য সচিবের শোক**

ঢাকা, ৬ আশ্বিন (২১ সেপ্টেম্বর):

 বাংলাদেশ প্রেস ইনস্টিটিউটের পরিচালক (প্রশাসন) ইলিয়াস ভূঁইয়ার মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ড. হাছান মাহ্‌মুদ, প্রতিমন্ত্রী ডা. মোঃ মুরাদ হাসান ও তথ্য সচিব কামরুন নাহার।

 পৃথক শোকবার্তায় তাঁরা ইলিয়াস ভূঁইয়াকে একজন নিবেদিতপ্রাণ সিভিল সার্ভিসের কর্মকর্তা হিসেবে উল্লেখ করেন। তাঁরা ইলিয়াস ভূঁইয়ার অকাল মৃত্যুতে তাঁর পরিবারের সদস্যদের প্রতি গভীর সমবেদনা জানান ও তাঁর আত্মার শান্তি কামনা করেন।

 উল্লেখ্য রোববার রাতে রাজধানীর যাত্রাবাড়ীর কাজলা এলাকায় ফ্লাইওভারের ঢালে ট্রাকের ধাক্কায় আহত পিআইবি’র পরিচালক (প্রশাসন) ও যুগ্মসচিব মোঃ ইলিয়াস ভূইয়া-কে হাসপাতালে নেওয়া হলে চিকিৎসকরা তাঁকে মৃত ঘোষণা করেন।

#

আকরাম/নাইচ/রফিকুল/রেজাউল/২০২০/১৯১৪ ঘণ্টা

তথ্যবিবরণী নম্বর : ৩৫৭২

**পেঁয়াজের মজুত, সরবরাহ ও মূল্য সংক্রান্ত বিষয়ে বিভিন্ন পদক্ষেপ গ্রহণ করেছে বাণিজ্য মন্ত্রণালয়**

ঢাকা, ৬ আশ্বিন (২১ সেপ্টেম্বর) :

 দেশে পেঁয়াজের কোনো সংকট নেই, পর্যাপ্ত পেঁয়াজ মজুত রয়েছে। বিশেষ করে দেশীয় পেঁয়াজের বর্তমান মজুত প্রায় ৫ লাখ মেট্রিক টন। দেশের পেঁয়াজসমৃদ্ধ অঞ্চলগুলোর পাইকারি হাট-বাজারে বিপুল পেঁয়াজ ক্রয়-বিক্রয় হচ্ছে, সরবরাহ স্বাভাবিক রয়েছে। পরিস্থিতি স্বাভাবিক রাখতে বিকল্প পথে এলসি’র মাধ্যমে মিয়ানমার, মিশর ও তুরস্ক থেকে জরুরিভিত্তিতে পেঁয়াজ আমদানির উদ্যোগ গ্রহণ করা হয়েছে। আমদানিকৃত পেঁয়াজ দেশে পৌঁছালে অল্প সময়ের মধ্যেই সবকিছু স্বাভাবিক হয়ে আসবে।

 চাহিদা মোতাবেক বাজারে পেঁয়াজের মজুত, সরবরাহ ও মূল্য স্বাভাবিক রাখতে গত বছরের অভিজ্ঞতা কাজে লাগিয়ে বাণিজ্য মন্ত্রণালয় বেশ কিছু পদক্ষেপ গ্রহণ করেছে। পদক্ষেপগুলো হলো -

* + পেঁয়াজ রপ্তানির ওপর আরোপিত নিষেধাজ্ঞা প্রত্যাহারের বিষয়ে ভারত সরকারের সাথে কুটনীতিক মাধ্যমে জরুরিভিত্তিতে প্রয়োজনীয় উদ্যোগ গ্রহণের জন্য পররাষ্ট্র সচিবকে পত্র প্রেরণ করা হয়েছে।
	+ আমদানিকৃত পেঁয়াজ স্থলবন্দর হতে দ্রুততম সময়ে ছাড় করার জন্য প্রয়োজনীয় পদক্ষেপ নিতে এনবিআর-এর চেয়ারম্যান এবং বন্দর কর্তৃপক্ষের চেয়ারম্যানকে পত্র প্রেরণ করা হয়েছে।
	+ আগামী মার্চ, ২০২১ পর্যন্ত পেঁয়াজের ওপর ৫% আমদানি শুল্ক আপাতত প্রত্যাহারের আহ্বান জানিয়ে এনবিআর- এর চেয়ারম্যানকে পুনরায় পত্র প্রেরণ করা হয়েছে।
	+ পেঁয়াজের বিষয়ে দ্রুত সঙ্গনিরোধ সনদ ইস্যু করার জন্য কৃষি মন্ত্রণালয়ে পত্র প্রেরণ করা হয়েছে।
	+ বাণিজ্য মন্ত্রণালয় এবং জাতীয় ভোক্তা অধিকার সংরক্ষণ অধিদফতর সার্বিক পরিস্থিতি মনিটরিং জোরদার করেছে।
	+ দেশের পেঁয়াজ উৎপাদনকারী জেলা (ফরিদপুর, পাবনা, রাজবাড়ী, রাজশাহী, নওগাঁ, চাপাইনবাবগঞ্জ, নাটোর)-সহ সকল জেলার জেলা প্রশাসকগণকে সরবরাহের ক্ষেত্রে যাতে কোনো ধরনের সমস্যা না থাকে সে বিষয়ে মনিটরিং জোরদার করার জন্য প্রয়োজনীয় নির্দেশনা প্রদান করা হয়েছে। এছাড়া, পরিস্থিতি পরিদর্শন ও প্রয়োজনীয় পদক্ষেপ গ্রহণের জন্য বাণিজ্য মন্ত্রণালয়ের ৩ জন যুগ্ম সচিবকে উল্লিখিত জেলায় প্রেরণ করা হয়েছে। এছাড়াও প্রতিটি বন্দরে বাণিজ্য মন্ত্রণালয়ের একজন কর্মকর্তা দায়িত্ব পালন করছেন।
	+ মন্ত্রিপরিষদ সচিব, বিভাগীয় কমিশনার, জেলা প্রশাসকগণের নিকট বাজার মনিটরিং জোরদার করতে পত্র প্রেরণ করেছেন।
	+ পেঁয়াজ আমদানিকারকদের এলসি খোলা-সহ সার্বিক সহযোগিতা প্রদানের জন্য বাংলাদেশ ব্যাংকের গভর্নরকে পত্র প্রেরণ করা হয়েছে।

 দেশে পেঁয়াজের মূল্য ও সরবরাহ স্বাভাবিক রাখতে বাণিজ্য মন্ত্রণালয়ের অধীন ট্রেডিং করপোরেশন অভ বাংলাদেশ (টিসিবি)-এর মাধ্যমে ট্রাক সেলে ঢাকা শহরের গুরুত্বপূর্ণ স্থান-সহ দেশব্যাপী ১৩ সেপ্টেম্বর থেকে প্রতি কেজি ৩০ টাকা মূল্যে খোলা বাজারে পেঁয়াজ বিক্রয় শুরু করে। এর ফলে বাজারে পেঁয়াজের মূল্যে ইতিবাচক প্রভাব পড়ে। পেঁয়াজ বিক্রয়ের এ কার্যক্রম আগামী বছরের মার্চ পর্যন্ত অব্যাহত থাকবে। বাণিজ্য মন্ত্রণালয় টিসিবি’র মাধ্যমে এবারে ব্যাপকভাবে পেঁয়াজ আমদানি ও বিক্রয়ের উদ্যোগ গ্রহণ করেছে। বিশেষ করে টিসিবি এবার ই-কমার্সের মাধ্যমে পেঁয়াজ বিক্রয় করবে। পেঁয়াজের অবৈধ মজুত বা কৃত্রিম সংকট সৃষ্টি করে মূল্য বৃদ্ধির চেষ্টা করা হলে সরকার প্রচলিত আইনে তাদের বিরুদ্ধে কঠোর ব্যবস্থা গ্রহণ করবে। গতকাল দেশব্যাপী ৫৩টি বাজার মনিটরিং টিম ১০৭টি অভিযান পরিচালনা করে এবং বিভিন্ন অনিয়মের অভিযোগে ৯ লাখ ৭৫ হাজার ৫০০ টাকা জরিমানা আদায় করে।

#

বকসী/পরীক্ষিৎ/নাইচ/খালিদ/রফিকুল/জয়নুল/২০২০/১৮৫৫ঘণ্টা

তথ্যবিবরণী নম্বর : ৩৫৭১

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৬ আশ্বিন (২১ সেপ্টেম্বর):

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৫৩ জনের নমুনা পরীক্ষা করে ১ হাজার ৭০৫ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৫০ হাজার ৬২১ জন।

 গত ২৪ ঘণ্টায় ৪০ জন-সহ এ পর্যন্ত ৪ হাজার ৯৭৯ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৫৮ হাজার ৭১৭ জন।

#

দলিল উদ্দিন/নাইচ/রফিকুল/রেজাউল/২০২০/১৭৪২ ঘণ্টা

তথ্যবিবরণী নম্বর : ৩৫৭০

**ডিসেম্বরের মধ্যে শতভাগ বিদ্যুতায়ন**

 **-বিদ্যুৎ প্রতিমন্ত্রী**

ঢাকা, ৬ আশ্বিন (২১ সেপ্টেম্বর) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, দেশের সকল স্থানে বিদ্যুতায়ন সুষম উন্নয়ন নিশ্চিত করবে। যত দ্রুত বিদ্যুতায়ন হবে, উন্নয়নও তত দ্রুত হবে। এ বছরের ডিসেম্বরের মধ্যেই গ্রীড অঞ্চলে শতভাগ বিদ্যুতায়ন সম্ভব হবে বলে তিনি আশাবাদ ব্যক্ত করেন।

 আজ অনলাইনে রাজশাহীর অফগ্রীড চরাঞ্চলসমূহে নর্দান ইলেকট্রিসিটি সাপ্লাই কোম্পানি লিমিটেড নেসকো-এর নিজস্ব অর্থায়নে সোলার হোম সিস্টেম স্থাপন কার্যক্রম উদ্বোধন অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

 প্রতিমন্ত্রী বলেন, প্রধানমন্ত্রীর নির্দেশনায় বাংলাদেশের প্রতিটি ঘরে বিদ্যুৎ পৌঁছে দেয়ার কার্যক্রম চলমান। বিদ্যুৎ পরিসেবা বৃদ্ধির লক্ষ্যে প্রযুক্তি ব্যবহার ব্যাপক হারে বাড়ানোর উদ্যোগ নেয়া হয়েছে। স্মার্ট মিটার, স্মার্ট গ্রীড, স্ক্যাডা, ইআরপি, আধুনিক ট্রান্সফরমার, ভূগর্ভস্থ তার বিদ্যুৎ পরিসেবার মান আরো বাড়িয়ে দেবে। চর আসাড়িয়াদহ, চর আলাতুলী, চর মাজারদিয়া, চর খিদিরপুর সোলার হোম সিস্টেমের মাধ্যমে আজ বিদ্যুতায়ন করা হলো।

 তিনি বলেন, সোলার হোম সিস্টেম ব্যবহারে বাংলাদেশ বিশ্বের প্রথম স্থান অধিকার করেছে। বর্তমানে সারা দেশে ৫৮ লক্ষ সোলার হোম সিস্টেম ব্যবহৃত হয়। প্রতিমন্ত্রী এসময় গ্রাহক সেবা আরো বাড়ানোর জন্য বিতরণ কোম্পানিগুলোকে নির্দেশ দেন।

 রাজশাহীর এই চারটি চরে সম্ভাব্য গ্রাহক সংখ্যা ছয় হাজার পাঁচশতটি। এর মধ্যে আজ এক হাজার পাঁচশত বাহাত্তরটি সোলার হোম সিস্টেম সংযোগ প্রদান করা হয়। পর্যায়ক্রমে সকল সংযোগ সম্পন্ন করা হবে।

 নেসকো’র পরিচালনা পর্ষদের চেয়ারম্যান এ.কে.এম হুমায়ূন কবীরের সভাপতিত্বে অনুষ্ঠানে অন্যান্যের মাঝে সংসদ সদস্য মো. আয়েন উদ্দিন, বিদ্যুৎ সচিব ড. সুলতান আহমেদ ও নেসকো’র ব্যবস্থাপনা পরিচালক জাকিউল ইসলাম সংযুক্ত থেকে বক্তব্য রাখেন।

#

আসলাম/পরীক্ষিৎ/কামাল/জসীম/খোরশেদ/২০২০/১৫২০ ঘণ্টা

তথ্যবিবরণী নম্বর : ৩৫৬৯

**আটঘরিয়া ও ঈশ্বরদী উপজেলায় ২৬ সেপ্টেম্বর সাধারণ ছুটি**

ঢাকা, ৬ আশ্বিন (২১ সেপ্টেম্বর) :

আগামী ২৬ সেপ্টেম্বর জাতীয় সংসদের ৭১ পাবনা-৪ নির্বাচনী এলাকা আটঘরিয়া ও ঈশ্বরদী উপজেলায় শূণ্য আসনে উপনির্বাচন উপলক্ষ্যে সাধারণ ছুটি ঘোষণা করেছে সরকার।

১৭ সেপ্টেম্বর জারী হওয়া জনপ্রশাসন মন্ত্রণালয়ের এক প্রজ্ঞাপনে জানানো হয়, নির্বাচনের দিন সকল সরকারি, আধাসরকারি, স্বায়ত্বশাসিত ও বেসরকারি অফিস, প্রতিষ্ঠান ও সংস্থায় কর্মরত কর্মকর্তা ও কর্মচারী এবং সরকারি, বেসরকারি শিক্ষাপ্রতিষ্ঠানের শিক্ষক, কর্মকর্তা ও কর্মচারীদের ভোটাধিকার প্রয়োগ ও ভোট গ্রহণের সুবিধার্থে এই ছুটি ঘোষণা করা হয়েছে।

#

সাইফুল/পরীক্ষিৎ/কামাল/কুতুব/২০২০/১৫৫০ ঘণ্টা

তথ্যবিবরণী নম্বর : ৩৫৬৮

**অভিন্ন নদীর পানি বন্টন আলোচনায় ইতিবাচক অগ্রগতি হয়েছে**

 **--ওবায়দুল কাদের**

ঢাকা, ৬ আশ্বিন (২১ সেপ্টেম্বর) :

 তিস্তাসহ অভিন্ন নদীর পানি বন্টনের আলোচনায় ইতিবাচক অগ্রগতি হয়েছে বলে জানিয়েছেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

 আজ সচিবালয়ে তাঁর কার্যালয়ে বাংলাদেশে নিযুক্ত ভারতের হাইকমিশনার শ্রীমতি রীভা গাঙ্গুলী দাসের বিদায়ি সাক্ষাতশেষে ব্রিফিং-এ মন্ত্রী একথা জানান।

 ভারতীয় ঋণ কর্মসূচির আওতায় দেশের সড়ক অবকাঠামো উন্নয়ন, বিআরটিসি’র জন্য বাস ও ট্রাক এবং সড়ক উন্নয়নে যন্ত্রপাতি সংগ্রহে অর্থায়নের জন্য বাংলাদেশের প্রধানমন্ত্রীর পক্ষ থেকে ভারত সরকারকে ধন্যবাদ জানিয়ে মন্ত্রী বলেন, বাংলাদেশ ও ভারতের মধ্যে বন্ধুত্বপূর্ণ সম্পর্ক বহুমাত্রিক। একুশ বছর দু’দেশের মধ্যে সম্পর্কের যে কৃত্রিম দেয়াল ছিল তা এখন আর নেই। দু’দেশের সরকার এবং জনগণের মাঝে সম্পর্ক উন্নয়নে বাংলাদেশ ও ভারতের প্রধানমন্ত্রী অত্যন্ত উদার এবং ভবিষ্যতমুখী বলে মন্ত্রী এসময় জানান।

 এসময় মন্ত্রী বলেন, প্রতিবেশী দেশের সাথে সুসম্পর্ক ও পারস্পরিক বোঝাপড়া ভালো থাকলে যে কোনো সমস্যার সমাধান সহজতর হয়। সীমান্ত সমস্যা ও ছিটমহল বিনিময়ের মতো দীর্ঘকালীন সমস্যার সমাধান তারই উদাহরণ।

 সাক্ষাতকালে দেশের সড়ক যোগাযোগ অবকাঠামো উন্নয়নে ভারতীয় ঋণ কর্মসূচির আওতায় গৃহীত প্রকল্পসমূহ এগিয়ে নিতে সড়ক পরিবহন ও সেতু মন্ত্রণালয়ের সহযোগিতার জন্য হাইকমিশনার মন্ত্রীকে ধন্যবাদ জানান।

#

নাছের/অনসূয়া/পরীক্ষিৎ/মামুন/কামাল/জসীম/খোরশেদ/২০২০/১১২০ ঘণ্টা

Handout Number : 3567

**Prime Minister's message on The International Day of Peace**

Dhaka, 21 September :

 Prime Minister Sheikh Hasina has given the following message on the occasion of ‘The International Day of Peace’ :

 "On this International Day of Peace, on behalf of the Government and the people of Bangladesh, I would like to reiterate our firm conviction to global peace, justice, and harmony through upholding the values and principles enshrined in the United Nations Charter.

 Inspired by the defining words of our Father of the Nation Bangabandhu Sheikh Mujibur Rahman that ‘peace is imperative for the survival of mankind’ and guided by his foreign policy dictum ‘Friendship to all, malice to none’, Bangladesh has relentlessly been contributing to international peace. Our flagship resolution on the Culture of Peace at the UN is a testimony to our unflinching support to the cause of global peace. Our peace-centric Foreign Policy has prompted us to emerge as one of the leaders in the United Nations Peacekeeping Operation. At the United Nations, we also pioneered the adoption of the landmark resolution 1325 on Women, Peace, and Security by the Security Council.

 The COVID-19 pandemic has endangered international peace and is likely to roll back our hard-earned achievements in this area. It is indeed disheartening to see that despite UN Secretary-General's call for a global ceasefire, millions of innocent people including the Rohingyas continue to be victims of protracted conflicts in many parts of the world. Their quest for peace remains unanswered and their basic human dignity trampled. The worrying rise of hate speech, xenophobia, and intolerance are creating scope for unrest. Against this backdrop, there is a pressing need for "Shaping Peace Together" as underscored by this year's theme. The 75th Anniversary of the United Nations gives us an opportunity to commit to such a partnership for a world free from fear and want.

 In Bangladesh, as we are celebrating the Birth Centenary of the greatest Bangali of all times, our Father of the Nation, Bangabandhu Sheikh Mujibur Rahman, we pledge to continue our pursuit for realizing his dream towards building *a* peaceful, tolerant, pluralist and inclusive society leaving no one behind.

Joi Bangla, Joi Bangabandhu

May Bangladesh Live Forever."

#

Tohidul/Anasuya/Parikshit/Mamun/Kamal/Asma/2020/1330 hours

তথ্যবিবরণী নম্বর : ৩৫৬৬

**প্রযুক্তি নির্ভর অর্থনীতিতে ফ্রিল্যান্সারদের ভূমিকা অপরিসীম**

 **-- আইসিটি প্রতিমন্ত্রী**

ঢাকা, ৬ আশ্বিন (২১ সেপ্টেম্বর) :

 তথ্য যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, শ্রমনির্ভর অর্থনীতি থেকে মেধা ও প্রযুক্তিনির্ভর অর্থনীতির দিকে দেশকে এগিয়ে নিতে ফ্রিল্যান্সাররা গুরুত্বপূর্ণ ভূমিকা পালন করছে। তারুণ্যের শক্তিকে বাংলাদেশের সমৃদ্ধি উল্লেখ করে তিনি বলেন, ফ্রিল্যান্সারদের সরকার সর্বাত্মক সহযোগিতা করে যাচ্ছে।

 প্রতিমন্ত্রী রোববার রাতে বাংলাদশে ফ্রিল্যান্সিং ক্যারিয়ার নিয়ে আপওয়ার্ক এর উদ্যোগে আয়োজিত অনুষ্ঠানে ডিজিটাল প্লাটফর্মে যুক্ত হয়ে প্রধান অতিথির বক্তব্যে এসব কথা বলেন।

 প্রতিমন্ত্রী প্রশিক্ষণের পর ফ্রিল্যান্সারদের মেন্টরিংয়ের বিষয়ে তথ্য প্রযুক্তি বিভাগ বিভিন্ন কার্যকরী পদক্ষেপ গ্রহণ করেছে উল্লেখ করে বলেন, প্রায় সাড়ে ছয় লাখ ফ্রিল্যান্সারকে অল্প কয়েকদিনের মধ্যে ভার্চুয়াল কার্ড দেয়া হবে। এই কার্ডের মাধ্যমে ফ্রিল্যান্সারগণ আত্মপরিচয়ের পাশাপাশি ব্যাংকের ঋণ সহায়তা এবং হাইটেক পার্কে অগ্রাধিকার পাবে বলেও জানান তিনি। এসময় ফ্রিল্যান্সারদের দাবি অনুযায়ী দেশে পেপ্যাল পেমেন্ট সেবা আনার প্রচেষ্টা অব্যাহত রয়েছে বলেও জানান প্রতিমন্ত্রী।

 ফ্রিল্যান্সার সুলতান হোসেন নিরের সঞ্চালনায় অনুষ্ঠানে ফ্রিল্যান্সার ডেভেলপমেন্ট সোসাইটির সাধারণ সম্পাদক মাহফুজুর রহমান ও টপ রেটেড ফ্রিল্যান্সার ফাহিমুল করিম বক্তব্য রাখেন।

#

শহিদুল/অনসূয়া/মামুন/কামাল/জসীম/খোরশেদ/২০২০/১১২০ ঘণ্টা